送石昌言知宿州
作者：劉敞
朝代：宋

paragraphs: 宦情重居內，世論輕守藩。
出處苟自得，重輕安足原。
昔常怪蕭傅，恥乘太守幡。
頗獨多嚴生，厭直金馬門。
優游樹風迹，宣布流上恩。
何負廷中臣，而貶千乘尊。
石侯古人風，自令薄夫敦。
平日不汲汲，左遷更軒軒。
輕舟趣行裝，合符去天閽。
高卧可以治，簿書豈所煩。
我亦羈旅人，不堪市朝喧。
又無適時用，坐自悲素餐。
願爲江湖長，聊復育元元。
子若未北歸，相過識吾言。